
PA_INL

PRIJEDLOZI
Odbor za građanske slobode, pravosuđe i unutarnje poslove poziva Odbor za ustavna pitanja da kao nadležni odbor u prijedlog rezolucije koji će usvojiti uključi sljedeće prijedloge:
Građanske slobode, pravosuđe i unutarnji poslovi: horizontalna razmatranja
1.	podržava prijedloge iznesene 9. svibnja 2022. na plenarnoj sjednici Konferencije o budućnosti Europe („Konferencija”) u vezi s područjem građanskih sloboda, pravosuđa i unutarnjih poslova[footnoteRef:1]; ponavlja svoju potporu odgovarajućem daljnjem postupanju nakon Konferencije radi postizanja rezultata u skladu sa zaključcima Konferencije i očekivanjima građana; poziva Uniju da sustavnije poštuje vladavinu prava i demokraciju, osigura zaštitu temeljnih prava te da nadzire poštovanje svih vrijednosti iz članka 2. UEU-a, kako pri pristupanju novih članica tako i kontinuirano u svim politikama Unije i diljem država članica; podsjeća da bi se mnoge mjere predložene na Konferenciji mogle u potpunosti provesti bez izmjene Ugovora, odnosno samo zakonodavnim izmjenama i/ili boljom provedbom postojećeg zakonodavstva;  [1:  Posebno podržava sljedeće prijedloge: br. 22, 25, 26, 27, 28, 29, 31, 34, 36, 37, 38, 39, 40, 41, 42, 43, 44 i 45. ] 

2.	ističe da je usvajanje nekoliko zakonodavnih prijedloga u području slobode, sigurnosti i pravde bilo sporo ili čak blokirano unatoč hitnoj potrebi za djelovanjem; poziva Komisiju da se nadoveže na različite studije Službe Europskog parlamenta za istraživanja i da izradi analizu troška nedjelovanja na europskoj razini u tom području[footnoteRef:2]; poziva na to da se zahtjevi iz Ugovora za jednoglasno odlučivanje kad je riječ o donošenju zakonodavstva u tom području, uključujući primjenu prijelaznih klauzula, zamijene postupcima odlučivanja većinom te poziva na sustavnu upotrebu redovnog zakonodavnog postupka kako bi se poboljšala sposobnost EU-a za djelovanje; smatra da bi, s obzirom na posebnu osjetljivost tih pitanja, svaka promjena tih zahtjeva za glasovanje u Vijeću trebala osigurati pravednu ravnotežu ponderiranja glasova kako bi se zaštitili interesi manjih zemalja; [2:  Za kratki pregled, vidi https://www.europarl.europa.eu/RegData/etudes/BRIE/2019/631730/EPRS_BRI(2019)631730_EN.pdf. ] 

3.	smatra da bi svaka promjena u podjeli nadležnosti između Unije i država članica u području slobode, sigurnosti i pravde trebala u potpunosti poštovati načela sadržana u glavi I. UEU-a, točnije u članku 2., članku 4. stavcima 2. i 3. te člancima 5. i 6.; 
4.	ističe da se Europsko vijeće koristi člankom 68. UFEU-a kao de facto pravom inicijative u području slobode, sigurnosti i pravde; ističe da bi trebalo revidirati praksu da Europsko vijeće donosi višegodišnje operativne programe u tom području bez obveze savjetovanja s Parlamentom ili Komisijom s obzirom na posebno ozbiljan učinak tih politika na temeljna prava građana; poziva na to da se ta nadležnost dodijeli Parlamentu i Vijeću pod jednakim uvjetima; 
Demokracija, vladavina prava i zaštita temeljnih prava
5.	ističe da je članak 7. UEU-a, glavni politički instrument Unije za rješavanje i uklanjanje sustavnih prijetnji i kršenja vladavine prava u državama članicama, dosad bio neučinkovit jer se stanje vladavine prava dodatno pogoršalo od aktivacije postupka u pogledu Poljske i Mađarske[footnoteRef:3]; stoga smatra da je potrebno reformirati članak 7. UEU-a kako slijedi: promijeniti pragove za glasovanje u Vijeću iz članka 7. stavka 1. UEU-a s većine od četiri petine na glasovanje kvalificiranom većinom i ukinuti zahtjev za jednoglasno odlučivanje iz članka 7. stavka 2. UEU-a; zahtijevati od Vijeća da pozove predstavnika tijela koje je podnijelo obrazloženi prijedlog da ga predstavi, da u svakoj fazi postupka u potpunosti i brzo obavještava instituciju koja je aktivirala stavak 7. članak 1. UEU-a[footnoteRef:4], da redovito, strukturirano i otvoreno organizira najmanje dva saslušanja za svaku dotičnu zemlju svakih pola godine, da izradi nacrt preporuka za pojedine zemlje i ocijeni njihovu provedbu u skladu s člankom 7. stavkom 1. UEU-a; uključiti Parlament i Komisiju u izradu modaliteta saslušanja u skladu s člankom 7. stavkom 1. UEU-a[footnoteRef:5]; omogućiti Parlamentu da aktivira članak 7. stavak 2. UEU-a; navesti da države članice, Komisija i Parlament razmatraju aktiviranje članka 7. stavka 2. UEU-a ako postupak iz članka 7. stavka 1. UEU-a traje dulje od pet godina; dodatno odrediti prava koja proizlaze iz primjene Ugovorâ, a koja se mogu suspendirati na temelju članka 7. stavka 3. UEU-a, uključujući pravo na predsjedanje Vijećem; pozvati Agenciju Europske unije za temeljna prava („FRA”) da iznese svoje mišljenje tijekom saslušanja u skladu s člankom 7. stavkom 1.;  [3:  Rezolucija Europskog parlamenta od 16. siječnja 2020. o saslušanjima u tijeku u skladu s člankom 7. stavkom 1. UEU-a u pogledu Poljske i Mađarske (2020/2513(RSP)); Rezolucija Europskog parlamenta od 5. svibnja 2022. o tekućim saslušanjima u skladu s člankom 7. stavkom 1. UEU-a u pogledu Poljske i Mađarske (2022/2647(RSP)). ]  [4:  Rezolucija Europskog parlamenta od 16. siječnja 2020. o saslušanjima u tijeku u skladu s člankom 7. stavkom 1. UEU-a u pogledu Poljske i Mađarske (2020/2513(RSP)).]  [5:  Rezolucija Europskog parlamenta od 7. listopada 2020. o uspostavi mehanizma EU-a za demokraciju, vladavinu prava i temeljna prava (2020/2072(INI).] 

6.	prima na znanje nedostatak inicijative ili učinkovitih mjera Komisije, među ostalim i u obliku postupka zbog povrede, za rješavanje kršenja ili neprimjene prava Unije u područjima slobode, sigurnosti i pravde, unatoč dokazima o pogoršanju stanja u nekoliko država članica; napominje da na opetovane pozive Parlamenta na djelovanje nije odgovoreno; stoga smatra da je potrebno ojačati sredstva Parlamenta za nadzor aktivnosti Komisije u pogledu praćenja i provedbe prava Unije; 
7.	napominje da Ugovori trenutačno ne sadržavaju pravnu osnovu za uvođenje zakonodavstva za obranu i promicanje zajedničkih vrijednosti izraženih u članku 2. UEU-a te da to ozbiljno ograničava Uniju u stvaranju odgovarajućih i učinkovitih mehanizama za otklanjanje nacionalnih prijetnji tim zajedničkim vrijednostima i njihovih povreda; smatra da je za zaštitu svih ključno da Unija ima sposobnost učinkovito se uhvatiti u koštac sa svakim nazadovanjem demokracije u državama članicama; poziva na uključivanje odredbe kojom bi se Uniji omogućilo da u okviru redovnog zakonodavnog postupka uvede nove mehanizme za strukturno praćenje i procjenu razvoja događaja u pogledu vrijednosti iz članka 2. UEU-a u svakoj državi članici i njihove provedbe; takvi bi mehanizmi trebali uključivati godišnja izvješća u kojima se za svaku državu članicu procjenjuje postoje li nedostaci, rizik od ozbiljnog kršenja ili stvarno kršenje vrijednosti iz članka 2. UEU-a, preporuke za pojedinu zemlju s rokovima provedbe, ciljevima i konkretnim mjerama koje treba poduzeti, kao i mjerila za mjerenje napretka te načine na koje ih se može povezati s relevantnim provedbenim mjerama; smatra da bi se tom odredbom trebala omogućiti uspostava dodatnih provedbenih mehanizama, uključujući odgovarajuće financijske mjere koje Vijeće treba donijeti kvalificiranom većinom, kao što je suspenzija obveza i plaćanja, također u slučajevima kada ne postoji izravna veza s dobrim financijskim upravljanjem proračunom Unije ili zaštitom financijskih interesa Unije; ističe da će uspostava takvog mehanizma doprinijeti jačanju uzajamnog povjerenja među državama članicama, čime će se poboljšati funkcioniranje načela uzajamnog priznavanja; 
8.	poziva na uključivanje Povelje o temeljnim pravima kao drugog poglavlja Ugovora o Europskoj uniji kako bi temeljna prava i slobode imali istaknutije mjesto u osnivačkim Ugovorima; poziva na to da se u Ugovore uključi horizontalna odredba o temeljnim pravima slična člancima 8., 9. i 10. UFEU-a kako bi se uspostavila horizontalna obveza Unije da izričitije uključi perspektivu temeljnih prava u sve politike na svim razinama i u svim fazama, zahtijevajući stoga od suzakonodavaca kao i svih institucija, tijela, ureda i agencija Unije te država članica da poštuju temeljna prava EU-a i promiču njihovu primjenu u svim svojim aktivnostima pri provedbi prava Unije; osim toga, smatra da je potrebno uvesti obvezu da institucije, tijela, uredi i agencije Unije uključuju mehanizme za praćenje temeljnih prava i povezane klauzule o evaluaciji, koji bi trebali obuhvaćati jasne ciljeve i referentne vrijednosti, osobito pri donošenju zakonodavstva u područjima politike koja su osjetljiva na temeljna prava, uključujući područje slobode, sigurnosti i pravde (poboljšano uključivanje temeljnih prava);
9.	podsjeća da očekivanja građana, kako su izražena na Konferenciji, nadilaze strogo tumačenje članka 51. stavka 1. Povelje o temeljnim pravima u skladu s kojim se Povelja primjenjuje na države članice samo kada provode pravo Unije te da bi cilj trebao biti da temeljna prava budu što učinkovitija; stoga poziva na proširenje područja primjene Povelje Europske unije o temeljnim pravima u odnosu na države članice; smatra da bi se u tu svrhu članak 51. stavak 1. Povelje trebao revidirati kako bi se navelo da bi temeljna prava priznata Poveljom trebala štititi građane kad god države članice djeluju u okviru isključivih ili podijeljenih nadležnosti Unije, čak i ako Unija još nije izvršavala takvu nadležnost;[footnoteRef:6] [6:  S obzirom na mišljenje nezavisne odvjetnice Sharpston od 30. rujna 2010. u predmetu C‑34/09, Zambrano.] 

10.	poziva na izradu europskog statuta o građanstvu kojim bi se osigurali prava i slobode specifični za građane, čime bi se europske vrijednosti i prava učinili konkretnijima za građane Unije; 
11.	ističe da se građanstvo EU-a dodjeljuje na temelju državljanstva države članice, čime se ograničava pristup povezanim pravima kad je riječ o osobama koje imaju boravište na području EU-a, ali nisu državljani nijedne od država članica, kao što su državljani trećih zemalja sa statusom osobe s dugotrajnim boravištem u EU-u; poziva na reviziju članka 20. UFEU-a uvođenjem novog stavka 20. podstavka 2.a u kojem se navodi da bi se, ne dovodeći u pitanje nadležnost država članica za dodjelu državljanstva, ostvarivanje prava navedenih u članku 20. stavku 2. trebalo proširiti na državljane trećih zemalja koji borave na području EU-a, uključujući državljane trećih zemalja sa statusom osobe s dugotrajnim boravištem u EU-u; poziva na to da se u Ugovorima zabrane programi državljanstva za ulagače kojima se državljanima trećih zemalja nudi državljanstvo države članice, zajedno s građanstvom EU-a, u zamjenu za prvenstveno financijsku kompenzaciju;
12.	konstatira da neke države članice svojim građanima koji borave u drugim državama članicama uskraćuju pravo glasovanja na nacionalnim izborima u matičnoj državi članici; smatra da je u suprotnosti s europskim demokratskim vrijednostima da su zbog toga ti građani EU-a lišeni biračkog prava zbog ostvarivanja svojeg temeljnog prava na slobodu kretanja u skladu s pravom EU-a; poziva da se u Ugovore uključi načelo prema kojem svaki građanin EU-a ima pravo glasa na lokalnim, regionalnim, nacionalnim i europskim izborima; 
13.	poziva na to da se Agencija za temeljna prava pretvori u neovisno tijelo za ljudska prava, slično nacionalnim institucijama za ljudska prava te u skladu s Pariškim načelima Opće skupštine UN-a iz 1993., radi zaštite i promicanja Povelje Europske unije o temeljnim pravima u svim politikama i praksama institucija, tijela, ureda i agencija Unije te država članica pri provedbi prava Unije; smatra da je stoga potrebna pravna osnova u Ugovorima za osnivanje Tijela Europske unije za temeljna prava, na temelju koje bi se učvrstila njegova neovisnost i uveo redovni zakonodavni postupak za usvajanje i izmjenu njegova mandata; poziva da se tom novom tijelu omogući pokretanje postupaka u skladu s člankom 263. UFEU-a zbog kršenja Povelje; poziva na proširenje njegova mandata, uključujući ovlast za obradu pritužbi i obvezu Komisije da se savjetuje s tim tijelom pri pripremi prijedloga zakonodavnih akata ili preporuka koji utječu na temeljna prava;
14.	smatra da je Europskom nadzorniku za zaštitu podataka potrebno dodijeliti ovlasti za pokretanje postupaka u okviru članka 263. UFEU-a na temelju kršenja prava na zaštitu podataka;
15.	poziva na to da se u UFEU uvede nova podijeljena nadležnost Unije za uspostavu učinkovitog pravnog okvira za borbu protiv dezinformacija; 
16.	duboko žali zbog činjenice da horizontalno zakonodavstvo EU-a o provedbi načela jednakog postupanja prema osobama bez obzira na njihovu vjeru ili uvjerenje, invaliditet, dob ili seksualnu orijentaciju i dalje nije doneseno nakon prijedloga Komisije iz 2008. zbog blokiranja u Vijeću, unatoč opetovanim pozivima Parlamenta; stoga smatra nužnim da se mjere EU-a za borbu protiv diskriminacije na temelju članka 19. UFEU-a donesu u skladu s redovnim zakonodavnim postupkom kako bi se osigurala ujednačena minimalna razina zaštite u Uniji za diskriminirane osobe; poziva na to da se člankom 19. UFEU-a obuhvate i rod, rodni identitet, rodno izražavanje ili spolna obilježja, socijalno podrijetlo, genetske osobine, jezik, političko ili bilo kakvo drugo mišljenje, pripadnost nacionalnoj manjini, imovina i rođenje, kao i intersekcijska diskriminacija; 
17.	poziva na to da se u članak 8. UFEU-a uključi upućivanje na rodne nejednakosti i obveza Unije da se u svojim različitim politikama usmjeri na borbu protiv svih vrsta rodno uvjetovanog nasilja, među ostalim poduzimanjem svih potrebnih mjera za sprečavanje i kažnjavanje tih kaznenih djela te pružanje potpore i zaštite žrtvama; 
18.	poziva na to da se člankom 10. UFEU-a obuhvate rod, rodni identitet, rodno izražavanje ili spolna obilježja te sve druge osnove navedene u članku 21. stavku 1. Povelje, točnije boja kože, genetske osobine, jezik, političko ili bilo kakvo drugo mišljenje, pripadnost nacionalnoj manjini, imovina i rođenje, kako bi se Unija borila protiv diskriminacije pri utvrđivanju i provedbi svojih politika i aktivnosti; 
19.	poziva na uključivanje roda, rodnog identiteta, rodnog izražavanja i spolnih obilježja u članak 21. stavak 1. Povelje kako bi se također izričito zabranila diskriminacija na tim osnovama; 
20.	ističe da se u članku 2. UEU-a prava pripadnika manjina izričito uključuju među ustavna načela Unije; poziva na djelovanje, uključujući zakonodavstvo EU-a, kako bi se zaštitili pripadnici manjina te kulture i jezici tradicionalnih nacionalnih i jezičnih manjina (AM 26, EPP); nadalje poziva Uniju da pristupi Europskoj povelji o regionalnim ili manjinskim jezicima i Okvirnoj konvenciji za zaštitu nacionalnih manjina;
21.	smatra da je potrebno zajamčiti pravo na pristup spolnom i reproduktivnom zdravlju i pravima za sve diljem EU-a; poziva da se u novi članak Povelje o temeljnim pravima uključi pravo svakoga na tjelesnu autonomiju, slobodan i informiran pristup spolnom i reproduktivnom zdravlju i pravima te svim povezanim zdravstvenim uslugama bez diskriminacije, uključujući siguran i zakonit pobačaj; poziva na to da se članak 4. stavak 2. točka (k) UFEU-a zamijeni riječima: „pitanjima zajedničke sigurnosti u području javnog zdravlja te zaštiti ljudskog zdravlja, uključujući spolno i reproduktivno zdravlje i prava.”;
22.	poziva na uključivanje klimatskog cilja u članak 37. Povelje o temeljnim pravima;
23.	poziva na to da se mjere u vezi s obiteljskim pravom s prekograničnim implikacijama donose u skladu s redovnim zakonodavnim postupkom;
Politike koje se odnose na graničnu kontrolu, azil i useljavanje
24.	ponovno potvrđuje ciljeve i opća načela na kojima se u Ugovorima temelje zajedničke politike o granicama, azilu i imigraciji, kao što su slobodno kretanje bez provjere na unutarnjim granicama i učinkovito zajedničko upravljanje granicama u skladu s člancima 69. i 77. te člankom 79. stavkom 2. točkom (b) UFEU-a, zabrana prisilnog udaljenja ili vraćanja u skladu s člankom 78. stavkom 1. UFEU-a, pravedno postupanje prema državljanima trećih zemalja, borba protiv nezakonite migracije i trgovanja ljudima ili načelo solidarnosti i pravedne podjele odgovornosti među državama članicama u skladu s člankom 80. UFEU-a, koje bi trebalo koristiti kao dopunsku pravnu osnovu za zakonodavstvo u okviru tog poglavlja Ugovora; 
25.	smatra da je to čvrsti temelj za odgovor na pozive građana iznesene na Konferenciji[footnoteRef:7] koji su uključivali jačanje uloge EU-a u području zakonitih migracija, azila, rješavanja problema nezakonitih migracija, borbe protiv trgovanja ljudima i odgovarajućeg upravljanja zajedničkim granicama Europske unije, uz poštovanje temeljnih prava, kao i temelj za reformu zajedničkog europskog sustava azila i za ujednačenu primjenu zajedničkih pravila o prihvatu migranata u svim državama članicama te za poboljšanje integracijskih politika u svim državama članicama; [7:  Preporuke br. 41 – 45, vidi https://www.europarl.europa.eu/resources/library/media/20220509RES29121/20220509RES29121.pdf ] 

26.	naglašava, međutim, da je djelovanje na razini EU-a i dalje uglavnom nepotpuno zbog institucijske neravnoteže između suzakonodavaca; stoga preporučuje da se redovni zakonodavni postupak primjenjuje na sve politike Unije o graničnim kontrolama, azilu i imigraciji, među ostalim i za evaluaciju provedbe tih politika (članak 70. UFEU-a); poziva na podjelu većeg broja nadležnosti između EU-a i država članica radi postizanja ciljeva utvrđenih u glavi V. poglavlju II. UFEU-a i uz puno poštovanje načela supsidijarnosti i proporcionalnosti, među ostalim za mjere integracije, koje trenutačno nisu obuhvaćene, iako su integracija i uključivanje državljana trećih zemalja presudni za uspjeh razvoja zajedničkih pravila o njihovu dolasku i boravku u EU i ključan dio provedbe zajedničkog europskog sustava azila;
Pravosudna suradnja u kaznenim stvarima i policijska suradnja 
27.	smatra da bi zakonodavne mjere horizontalne prirode kojima se uvode načela kojima se uspostavljaju minimalni standardi u kaznenom pravu EU-a povećale uzajamno povjerenje među državama članicama, što bi dovelo do učinkovitije pravosudne suradnje uz poštovanje načela supsidijarnosti; poziva na uvođenje nadležnosti Unije u članak 82. UFEU-a kako bi se uspostavili minimalni standardi za istražni zatvor prije suđenja i uvjeti pritvora te na utvrđivanje minimalnih standarda za prihvatljivost dokaza, uz potpuno poštovanje prava na pošteno suđenje u kaznenim postupcima; poziva na izmjenu Ugovorâ kako bi se kodificirala sudska praksa Suda Europske unije u pogledu ograničavanja, u iznimnim situacijama, uzajamnog priznavanja presuda i sudskih odluka koje je donijela država članica ako postoje sustavni ili opći nedostaci koji utječu na pravosudni sustav te države članice; 
28.	poziva na veću uključenost Parlamenta u okviru posebnog zakonodavnog postupka iz članka 83. stavka 1. UFEU-a, koji se odnosi na utvrđivanje novih područja osobito teškog kriminaliteta s prekograničnom dimenzijom; poziva na uključivanje kaznenih djela protiv okoliša, zločina iz mržnje i govora mržnje te rodno uvjetovanog nasilja na popis „europskih kaznenih djela”.

